《山村》
清代·弘历

按辔度山村，富秋观次第。往来一月间，五谷已登备。

栖亩有馀粮，纳圃无隙地。山田租赋薄，茅屋俯仰遂。

此心慰始定，额手洪钧赐。伊余有后思，古今人殊致。

耕九而馀三，既富教斯继。是道岂非要，行之贵无事。

苟其不得人，匪爱乃实害。莫如令蚩蚩，各自为生计。

所愿锡屡丰，何虞民不治。屡丰岂可必，孜孜勉祈岁。